Document ID: 32013R0342

IZVEDBENA UREDBA KOMISIJE (EU) št. 342/2013
z dne 16. aprila 2013
o spremembi Uredbe (ES) št. 589/2008 o podrobnih pravilih za izvajanje Uredbe Sveta (ES) št. 1234/2007 glede tržnih standardov za jajca
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1), ter zlasti člena 121(d) v povezavi s členom 4 Uredbe,
ob upoštevanju naslednjega:
(1)
V skladu s členom 24(2) Uredbe Komisije (ES) št. 589/2008 (2) države članice zagotovijo, da se jajca pregledajo v vseh fazah trženja, kar bi se lahko razumelo kot preverjanje skladnosti z vsako zahtevo na podlagi Uredbe v vseh fazah tržne verige.
(2)
Vendar pa se nekatere zahteve iz Uredbe uporabljajo v določeni fazi tržne verige in jih je zato treba preveriti v tej fazi. Nekatere zahteve je na primer treba preveriti v proizvodni enoti ali pakirnici, medtem ko je druge zahteve treba preveriti v fazi distribucije, če je to primerno.
(3)
Glede na navedeno je treba zagotoviti določeno stopnjo prožnosti v zvezi s pregledi, ki jih je treba izvesti v različnih fazah tržne verige.
(4)
Uredbo (ES) št. 589/2008 bi bilo zato treba ustrezno spremeniti.
(5)
Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Člen 24(2) Uredbe (ES) št. 589/2008 se nadomesti z naslednjim:
„2. Inšpekcijske službe iz odstavka 1 pregledujejo proizvode, ki jih ureja ta uredba, v različnih fazah trženja, če je to primerno. Poleg naključnega vzorčenja se pregledi izvajajo na podlagi analize tveganja, ob upoštevanju vrste in proizvodnje zadevnega obrata, pa tudi na podlagi preteklih podatkov o izvajalčevem spoštovanju tržnih standardov za jajca.“
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 16. aprila 2013

Labels: 0
3
17